মমতাকে ১০৮টি নামে ভূষিত করে ৩৩ মিনিটের একটি গান রচিত হয়েছে। সেটি রেকর্ড করে তৈরি হয়েছে একটি অডিও সিডি। রাজ্যের শাসকদলের প্রধানের কাছে এই খবর রয়েছে কি না, তা নিশ্চিত নয়। তবে প্রযোজক তাপস অধিকারী এবং গীতিকার তাপস সরকারের দাবি, বর্ধমান, শিলিগুড়ি, বাঁকুড়া এবং আসানসোলের বহু তৃণমূল কার্যালয়েই ইতিমধ্যে ওই সিডি পৌঁছে গিয়েছে। আরও বহু জায়গার তৃণমূল নেতৃত্ব সিডি’টি কিনতে চাইছেন। 
মুখ্যমন্ত্রীকে দেওয়া নামগুলিতে চমকের উপাদান রয়েছে যথেষ্টই। নামের তালিকায় রয়েছে, অসুরদলনী, বঙ্গভগিনী, বঙ্গবাসন্তিকা, নবনীতা, যুগসারথি, কষ্টজীবী, অভিমানী, অবিলাসিতা। কিন্তু ১০৮টি নাম কেন? গীতিকারের উত্তর, ‘‘শ্রীকৃষ্ণের ১০৮টি নাম। তাই ওই সংখ্যাটাই বেছে নিয়েছিলাম।’’ তিনি আরও বলেন, ‘‘আমরা গত মাসের ২৫ তারিখ মুখ্যমন্ত্রীর কালীঘাটের বাড়িতে গিয়ে চিঠি দিয়ে আমাদের উদ্যোগের কথা জানিয়েছিলাম। ওই গানটিও চিঠিতে লেখা ছিল। কোনও আপত্তি তোলা হয়নি।’’ সিডি’র প্রযোজক বলেন, ‘‘আমি প্রাক্তন মুখ্যমন্ত্রী জ্যোতি বসুর জীবনী নিয়ে কিছু একটা করব বলে ঠিক করেছিলাম। তিনি অনুমতি দেননি।’’ 
তা বলে মুখ্যমন্ত্রীকে পণ্য করা যায় কি? প্রযোজক এবং গীতিকারের জবাব, ‘‘মমতাকে নিয়ে যাত্রা-নাটক লেখা হয়েছে। তাহলে আমাদের উদ্যোগকে বাঁকা চোখে দেখা হবে কেন? মুখ্যমন্ত্রী মানুষের জন্য এত কাজ করছেন যে, তিনি আজ সকলের কাছে উদাহরণ। সিডি’টি তাঁর উদ্দেশে আমাদের শ্রদ্ধাঞ্জলি। এর মধ্যে কোনও ব্যবসায়িক উদ্দেশ্য নেই।’’